Klinton: Shtetet e Bashkuara dhe Kina gjenden në një pikë kritike
Uashingtoni synon arritjen e një marrëdhënieje pozitive, bashkëpunuese dhe gjithëpërfshirëse
Sekretarja e Shtetit, Hillari Klinton, thotë se marrëdhëniet e Shteteve të Bashkuara me Kinën janë në një pikë kritike, rreth tri dekada pasi të dy vendet rivendosën marrëdhëniet diplomatike në vitin 1979 dhe disa ditë para vizitës të Presidentit kinez Hu Gjin Tao në Amerikë. Korrespondentja e Zërit të Amerikës, Suzanë Presto nga informon se në fjalimin e saj në Departamentin e Shtetit dje, zonja Klinton bëri thirrje për transparencë dhe besim, ndërkohë që Uashingtoni synon të ketë marrëdhënie të gjithanëshme me Pekinin. Sekretarja Klinton tha se marrëdhëniet SHBA-Kinë janë po aq të rëndësishme sa çdo marrëdhënie bilaterale në botë midis vendeve që kosiderohen “miq ose rivalë”. Zonja Klinton tha se administrata Obama po ndjek një strategji tri- drejtimore. Sekretarja amerikane e Shtetit tha se të dy vendet duhet të bashkëpunojnë efektivisht dhe të plotësojnë detyrimet ndërkombëtare. Ajo tha se kjo kërkon që të adresohen me vendosmëri dhe gjerësisht mosmarrëveshjet, përfshirnë edhe ato në fushën e të drejtave të njeriut. Ajo tha se Shtetet e Bashkuara do të ushtrojnë presion ndaj Kinës kur ajo censuron bllogistët, burgos aktivistët dhe mohon të drejtën e ushtrimit të fesë dhe të drejtën për të protestuar në mënyrë paqësore. Në frontin e ekonomisë, duke vënë në dukje se tregtia e Shteteve të Bashkuara me Kinën i kapërcen 400 miliardë dollarët, sekretarja Klinton tha se Shtetet e Bashkuara duan që Kina të lejojë ngritjen e vlerës së monedhës së saj më me shpejtësi, t’i japë fund diskriminimit të kompanive të huaja dhe të mbrojë të drejtën e pronësisë intelektuale. Ajo tha se prodhimi i përgjithshëm i brendëshëm i Kinës, megjithëse është rritur nga 100 miliardë në 5 trilion gjatë 30 vjetëve të fundit, është sa një e treta e prodhimit të brendëshëm të Shteteve të Bashkuara. Në aspketin ushtarak, zonja Klinton tha se Shtetet e Bashkuara kërkojnë nga Kina më shumë transparencë, ndërkohë që ajo po merr masa për modernizimin e ushtrisë së saj. Sekretarja Klinton theksoi rolin e rëndësishëm të Kinës në veprimet provokuese të Koresë së Veriut, përfshirë edhe provat me armë bërthamore të kësaj të fundit. Por sekretarja Klinton tha se Kina duhet të luajë një rol më të madh në skenën botërore. Presidenti i Kinës pritet të vijë për vizitë në Shtetet e Bashkuara të martën e ardhëshme.